
ועדת החוקה, חוק ומשפט
10/06/2013

הכנסת התשע-עשרה
נוסח לא מתוקן

מושב ראשון
<פרוטוקול מס' 21>
מישיבת ועדת החוקה, חוק ומשפט
יום שני, ב' בתמוז התשע"ג (10 ביוני 2013), שעה 11:00
<סדר היום:>
<הצעה בדבר החלת דין רציפות על הצעת חוק לתיקון פקודת הנישואין והגירושין (רישום) (מס' 3) (אזורי רישום לנישואין של בני זוג יהודים), התשע"ב – 2012, של חבר הכנסת איתן כבל (כ-453)>
נכחו:

<חברי הוועדה:> 
דוד רותם – היו"ר
שולי מועלם-רפאלי

משה מזרחי
אורי מקלב
עדי קול
איתן כבל
<מוזמנים:> 
	אליהו לוי
	–
	מנהל תחום מרשם ודרכונים, רשות האוכלוסין, משרד הפנים

	פרץ סגל
	–
	משרד המשפטים

	ירון קטן
	–
	יועץ משפטי, הרבנות הראשית

	מאירה בסוק
	–
	יועצת משפטית, ארגון נעמ"ת


<ייעוץ משפטי:>
אלעזר שטרן
<מנהל/ת הוועדה:>
דורית ואג
<רישום פרלמנטרי:>
ירון קוונשטוק
<הצעה בדבר החלת דין רציפות על הצעת חוק לתיקון פקודת הנישואין והגירושין (רישום) (מס' 3) (אזורי רישום לנישואין של בני זוג יהודים), התשע"ב – 2012, של חבר הכנסת איתן כבל (כ-453)>
<היו"ר דוד רותם:>
אני פותח את הישיבה בדבר החלת דין רציפות על הצעת חוק לתיקון פקודת הנישואין והגירושין (רישום) (אזורי רישום לנישואין של בני זוג יהודים), של חבר הכנסת איתן כבל. זה עבר קריאה ראשונה בכנסת הקודמת ואנחנו רוצים להמשיך את הדיון בנושא הזה. מי בעד רציפות?

<אורי מקלב:>
אני נגד, אני רוצה לדבר.
<היו"ר דוד רותם:>
אתה רוצה לדבר, בבקשה.

<אורי מקלב:>
אולי אני אצליח לשכנע את החברים.

<היו"ר דוד רותם:>
תנסה לשכנע.

<משה מזרחי:>
לשכנע אותנו במה? אתה מצביע בעד רציפות, לא?
<היו"ר דוד רותם:>
לא, הוא נגד הרציפות.

<אורי מקלב:>
הוא עשה כל כך הרבה, הוא גם מתחיל ב-11:00 במדויק, וגם מצביע נגד תוך כדי דיבור. זה עבודה שלא כולם יודעים, בעד ונגד תוך כדי דיבור. אותם אנשים מצביעים, אחד בעד ואחד נגד, והוא רואה כבר מי מצביע בעד מי מצביע נגד. אני הצבעתי נגד.
<משה מזרחי:>
הבנתי.

<אורי מקלב:>
אתם עוד לא הספקתם להוריד את היד, אני כבר הייתי צריך להצביע נגד. לכן ההצבעה שלנו כאילו הייתה משותפת. 
<היו"ר דוד רותם:>
אפשר בהצבעה אחת לעשות בעד ונגד, לא צריך כמה הצבעות.

<אורי מקלב:>
אני חושב, אדוני היושב-ראש וחברי חברי הכנסת, שחוק זה לא נכון להחיל עליו דין הרציפות, ולו רק בגלל שמעשרה יוצא אחד. רוב המציעים לא נמצאים פה, וזה בעצם מעקר את איתן כבל שהוא לא היה, כפי שגם ידוע, היוזם הדומיננטי בעניין, הוא אומנם הצטרף. כך שהמוח, מי שעומד מאחורי החוק הזה, לא נמצא בין המציעים.
<משה מזרחי:>
אני בנעליו אבל.
<היו"ר דוד רותם:>
מי זה?

<משה מזרחי:>
איתן.

<אורי מקלב:>
הוא לא נמצא.

<משה מזרחי:>
אני מחליפו.

<אורי מקלב:>
לא משנה, אין לי בעיה שאתה מחליפו, אבל מי שיוזם. החוק הזה בעצם תשעה או עשרה חברי הכנסת הציעו אותו בקדנציה הקודמת. להחיל דין הרציפות מדובר על חוקים שנדונו בכנסת הקודמת, אושרו עבור קריאה טרומית במקרה הזה ועברו קריאה ראשונה, ועכשיו מבקשים להחיל עליהם דין רציפות כדי שלא יעברו את כל התהליך של החוקים, שחוק חדש אמור להתנהל בתוך הוועדות – קריאה טרומית, קריאה ראשונה, הכנה לקריאה ראשונה וכו'. 
אנחנו היום מבקשים לדלג על כל השלבים האלה, להביא אותו מיד, להחיל עליו את דין הרציפות, ואם החוק הזה יאושר, הוועדה תדון מיד בקריאה שנייה ושלישית. ואני חושב שזה לא נכון. מכיוון שמתוך עשרה חברי כנסת שהציעו את זה – הם היו היוזמים, חלק היוזמים וחלק המצטרפים – מעשרה יוצא אחד, יש רק חבר כנסת אחד.
<היו"ר דוד רותם:>
בוא נאמר ככה: לאחר שהליכוד ביתנו זכה בבחירות, אז חלק מהם מונו לסגני שרים וחלק לשרים.
<אורי מקלב:>
אז אם ככה, החוק הזה, שהיוזמים, ומי שהיה דומיננטי והמובילים בחוק לא נמצאים, דינו שילכו חברי הכנסת החדשים - - -
<משה מזרחי:>
הם כולם בעלי תפקיד אבל.
<אורי מקלב:>
לא כולם. 50% מהם כבר לא נמצאים בכנסת, לכן הם גם לא יכולים.

<היו"ר דוד רותם:>
הנה, הגיע איתן כבל. דאגנו לך, אתה מבין, למה אתה מאחר.
<עדי קול:>
הצבענו כבר.
<איתן כבל:>
יש לי בעיה ברגל.
<היו"ר דוד רותם:>
יש לך בעיה ברגל? באיזה רגל?

<אורי מקלב:>
איתן, אני צריך לחזור על הדברים. איתן, זכית שחוק שהיו בו עשרה מציעים, נשאר רק אותך.
<איתן כבל:>
שמת לב מה קרה שם.
<אורי מקלב:>
מה אתה עושה מימין ומשמאל, ואיך אתה נשאר לבד.
<איתן כבל:>
אני אגיד לך מה זה אומר. זה אומר שכל מה שאתם, התפילות שלכם, השפיעו על השאר, עלי לא.
<אורי מקלב:>
אבל כתוב שבסדום – היו כאן עשרה. על עשרה לא היו הופכים, אבל על אחד כן, איתן.
<היו"ר דוד רותם:>
בוא הנה, פרשת שבוע זה היה - - -

<אורי מקלב:>
היא מבקשת תמיד פרשת שבוע, אבל כתוב: "אם יש בה עץ אם אין". כששלחו את המרגלים, המרגלים היו צריכים לבדוק, האם יש בה עץ או אין? מה זה עץ? אם יש צדיק אחד שהוא יכול באמת להגן על כל יושבי הארץ, על אף ההבטחה להיכנס לארץ. איתן, תראה, אתה איתן חזק מאוד בדברים.
<איתן כבל:>
"איתן מושבך".

<אורי מקלב:>
אני חשבתי שזה לא נכון היום להחיל על זה דין רציפות, מכיוון שהיוזמים, רוב רובם כמעט, לא נמצאים פה.
<היו"ר דוד רותם:>
אבל יש צדיק אחד בסדום שקוראים לו דודו רותם, ואני פה.
<אורי מקלב:>
היושב-ראש פה אבל. דבר אחד שלא השתנה מהכנסת השמונה-עשרה לכנסת התשע-עשרה זה הנושא של היושב-ראש, היושב-ראש היחיד שיש לו אותו תפקיד. אז אומנם אתה יודע בעניין הזה, אבל מכיוון שגם לא זו אף זו, אלא החוק הזה גם היה צמוד לעוד חוק של שנלר שגם הוא בטל ועבר מן העולם, שהוא היה חוק דומה לו וחלק גדול מהדברים שדנו בחוק שנלר למדנו והקשנו מזה לחוק הזה. אחד.
שניים, מכיוון שאנחנו גם יודעים במקרה הזה, אדוני המציע - - -

<היו"ר דוד רותם:>
די, לא להפריע, רבותי.

<עדי קול:>
אבל הצבענו כבר, לא?

<היו"ר דוד רותם:>
לא. זו הייתה טעות בהצבעה כי הוא ביקש לדבר לפני שמצביעים.

<אורי מקלב:>
אני רוצה להגיד לך, אדוני היושב-ראש, החוק הזה בעצם הוא חוק פוליטי. הוא לא חוק שבא להקל על רישום. אנחנו יודעים שאין בעיה ברישום נישואין. כל מה שכתוב בדברי ההסבר הוא לא נכון במציאות. אדם שעזב את בית הוריו ועדיין לא החליף את הכתובת והוא גר בתל-אביב, הוא יכול, יש לו חוזה שכירות, הוא מוכיח, הוא לא צריך הרבה הוכחות להוכיח שהוא גר בתל-אביב, הוא יכול לבוא לרשם הנישואין ולהירשם.
מי שההורים שלו גרים ברמת-גן והוא סטודנט בבאר-שבע – שתי דקות קטנות, אדוני היושב-ראש, אני אודה לך – גר באמת בבאר-שבע. הוא מוכיח שהוא לומד, הוא מוכיח שהוא שוכר דירה, הוא יכול לרשום. אני גם לא מכיר היום בעיר, במדינה, שכל כך קל להגיע ממקום למקום, אדם שמתחתן, מאוד מאוד קשה לו להגיע, לאחד מבני הזוג, למקום הנישואין.
לא זו אף זו, אנחנו הרי יודעים שבשאר הדברים, כשיוצאים מהמדינה, אדם רוצה להירשם לנישואין במשרד הפנים אחרי שהוא התחתן כבר. הוא כבר התחתן, בסך הכול צריך לעשות משהו פורמלי, להירשם כנשוי.
<היו"ר דוד רותם:>
תגמור, אורי.
<אורי מקלב:>
הוא בא למשרד הפנים בעיר שהיא לא מגוריו ולא נותנים לו. זה צריך להיות הרבה יותר טריוויאלי, הרבה יותר פשוט, הרבה יותר נכון – אדם שרק רוצה משהו טכני, הוא כבר לא גר שם, הוא רק רוצה להירשם לנישואין – לא נותנים לו. אתה תירשם לנישואין רק במקום שאתה רשום במשרד הפנים.
וכן הלאה. אתה רוצה לשכת התעסוקה, אתה רוצה במשרד הקליטה להגיש בקשה, בביטוח לאומי להגיש בקשה, אתה רוצה שמס הכנסה ידברו אתך – אף אחד לא מטפל בך. דרך אגב, מדינות אחרות גם מתנהגות אותו דבר. אתה גר בירושלים ואתה רוצה להגיש את הבקשה לוויזה בשגרירות ארצות-הברית בתל-אביב – לא ייתנו לך. אתה בירושלים – אתה בירושלים, אתה בתל-אביב – אתה בתל-אביב.
יש דבר אחד שאנחנו רוצים בו פתיחות. כולנו יודעים, רואים כאן את חלוקת הארץ – בזה אני מסיים, אדוני היושב-ראש – יש כאן עשרה מקומות. מקומות כמו תל-אביב, יש נתניה ויש בני-ברק, כולנו יודעים למה שוהם נכנסה לחופה.
<היו"ר דוד רותם:>
אנחנו יודעים גם למה בני-ברק נכנסה לחופה.
<משה מזרחי:>
אולי בגללי, כי אני גר שם.

<אורי מקלב:>
אבל אתה כבר, ברוך השם, אני מאחל לך שלא תצטרך להירשם לנישואים. אולי 70 איש מתוך תושבי שוהם נרשמים לנישואים, ואנחנו לוקחים את שוהם כמקום, שמה מכניסים לחופה, שמה רישום נישואין. אז כאילו שאנחנו יודעים כולם למה שוהם נכנסה לחופה.

מכיוון שהחוק הזה הוא גם פוליטי והוא לא אמיתי, הוא לא פרוצדורה – יש חוק שזה פרוצדורה, שהוא חוק מנהלי – לכן אני חושב שהתהליך הזה צריך להתחיל מחדש, לכן אני חושב שצריך להתנגד להחיל עליו דין רציפות.
<היו"ר דוד רותם:>
תודה רבה.

<איתן כבל:>
אפשר, אדוני היושב-ראש?
<היו"ר דוד רותם:>
לא. מי בעד רציפות לחוק הזה?
<דורית ואג:>
4.

<אורי מקלב:>
עד כדי כך?

<היו"ר דוד רותם:>
מי נגד?

<דורית ואג:>
1.

הצבעה

בעד החלת דין רציפות להצעת החוק – רוב
נגד – מיעוט
נמנעים – אין

החלת דין רציפות נתקבלה.
<אורי מקלב:>
הוא לא יכול? אתה משתיקים פה?

<היו"ר דוד רותם:>
אני משתיק אותו, אני לא רוצה שהוא ידבר.

<אורי מקלב:>
מה זה לא רוצה?

<משה מזרחי:>
כל המוסיף גורע.

<איתן כבל:>
זו דיקטטורה צרופה.

<היו"ר דוד רותם:>
תודה. זה יונח על שולחן הכנסת. תודה רבה.
<איתן כבל:>
תדע לך, אני לא אסלח על זה שלא נתת לי לדבר.

<היו"ר דוד רותם:>
אל תסלח. תודה רבה, הישיבה נעולה.

<הישיבה ננעלה בשעה 11:07.>
